เปิดตัวธนบัตร 20 บาทใหม่
ธปท.เปิดตัวธนบัตรชนิดราคา 20 บาทใหม่ ป้องกันการปลอมแปลงสูง คนตาบอดสัมผัสได้ง่าย เตรียมออกใช้ 1 เม.ย.นี้
27 มี.ค. 2556

ธปท.เปิดตัวธนบัตรชนิดราคา 20 บาทใหม่ ป้องกันการปลอมแปลงสูง คนตาบอดสัมผัสได้ง่าย เตรียมออกใช้ 1 เม.ย.นี้ 
นางทองอุไร ลิ้มปิติ รองผู้ว่าการ ด้านบริหาร ธนาคารแห่งประเทศไทย (ธปท.) แถลงว่า ธปท. จะนำธนบัตรชนิดราคา 20 บาท แบบใหม่ ซึ่งเป็นแบบที่ 16 มาออกใช้หมุนเวียนแทนธนบัตรชนิดราคา 20 บาทแบบเดิมหรือแบบที่ 15 ที่ใช้อยู่ในปัจจุบัน โดยจะนำออกใช้ในวันที่ 1 เม.ย.2556 นี้ โดยธนบัตรรุ่นใหม่นี้ได้พัฒนาและปรับเปลี่ยนรูปแบบ เพื่อให้มีรูปลักษณ์ที่มีความสวยงาม ทันสมัย มีความเป็นสากลมากขึ้น 
ที่สำคัญธปท.ได้นำเทคโนโลยีต่อต้านการปลอมแปลงแบบใหม่มาใช้ เพื่อให้ประชาชน ผู้มีความบกพร่องทางสายตาหรือตาบอด รวมทั้งการตรวจสอบด้วยเครื่องจักรนับคัดธนบัตร และเครื่องรับธนบัตรอัตโนมัติของระบบธนาคารพาณิชย์สามารถตรวจสอบได้ง่ายขึ้น
ทั้งนี้ ธนบัตรชนิดราคา 20 บาท แบบใหม่  มีขนาด และสีเช่นเดียวกับแบบที่ใช้ในปัจจุบัน โดยมีขนาด กว้าง 72 มิลลิเมตร ยาว 138 มิลลิเมตร และสีโดยรวมเป็นสีเขียว ลักษณะต่อต้านการปลอมแปลงที่สำคัญ ประกอบด้วย 1. ลายน้ำ พระบรมฉายาสาทิสลักษณ์พระบาทสมเด็จพระเจ้าอยู่หัวรัชกาลปัจจุบัน และลายน้ำ ตัวเลขไทย “๒๐” ที่มีความโปร่งแสงเป็นพิเศษ มองเห็นได้ชัดเจนเมื่อส่องดูกับแสงสว่าง
และ 2. แถบสีเขียวที่ฝังไว้ในเนื้อกระดาษธนบัตรตามแนวยืน ปรากฏให้เห็นเป็นระยะที่ด้านหลังธนบัตร สามารถเปลี่ยนจากสีเขียวเป็นสีม่วงแดงเมื่อเปลี่ยนมุมมอง 3.ภาพซ้อนทับตัวเลข 20 พิมพ์แยกไว้บนด้านหน้าและด้านหลัง เมื่อยกธนบัตรส่องดูกับแสงสว่าง จะเห็นเป็นตัวเลข 20 ที่สมบูรณ์ 4. ลายพิมพ์นูน ที่ตัวอักษรและตัวเลขแจ้งราคา เมื่อใช้ปลายนิ้วลูบสัมผัสจะรู้สึกสะดุด ซึ่งคนตาบอดสามารถสัมผัสได้ง่าย
นอกจากนี้ ธนบัตรรุ่นใหม่นี้ยังมีสัญลักษณ์สำหรับผู้มีความบกพร่องทางสายตา เป็นรูปดอกไม้สีเขียวเข้มในแนวตั้ง 2 ดอก มาจากตัวเลข “2” ในอักษรเบรลล์ โดยธนบัตรชนิดราคา 20 บาท แบบใหม่นี้ สามารถแลกได้ที่สาขาธนาคารพาณิชย์ทุกแห่งทั่วประเทศ อย่าไงรก็ตามธนบัตรชนิดราคา 20 บาทแบบที่ใช้อยู่ในปัจจุบันและแบบก่อนหน้านี้ก็ยังสามารถใช้ชำระหนี้ได้ตามกฎหมายเช่นเดิม ซึ่งแบบใหม่จะทยอยจ่ายแลกออกใช้หมุนเวียนอย่างต่อเนื่อง